cyanic-selkie/wikianc huggingface dataset:
నక్షత్రం (ఖగోళ శాస్త్రం)
నక్షత్రాల నుండి కాంతి పుట్టుక
ఏ అడ్డూ లేకుండా ఒక ఫోటానుని దాని మానాన్న దానిని వదిలేస్తే అది తిన్నగా, ఒక సరళరేఖ వెంబడి, ప్రయాణం చేస్తుంది. దాని దారికి ఏదైనా అడ్డు వస్తే అది చెదురుతుంది (gets scattered), కాకపోతే బక్షింపబడి లేదా అవశోషణ చెంది (gets absorbed) మళ్లా వెలిగక్కబడుతుంది (gets re-emitted). ఈ ప్రక్రియలలో ఏది జరిగినా దాని పర్యవసానం ఏమిటంటే ఫొటాను మరొక దిశలో మరొక శక్తితో ప్రయాణం చెయ్యటం. సూర్యుడి గర్భంలో ఉన్న అత్యధిక సాంద్రత వల్ల అడ్డంకులకి కొదువ లేదు. కనుక పుట్టిన ప్రతి ఫోటాను ఒక సెంటీమీటరు దూరం ప్రయాణం చేసేసరికల్లా మరొక కేంద్రకమో, అణువో, ఎలక్‌ట్రానో ఎదురవుతూ ఉంటుంది. ఇలా ఎదురయిన వాటితో సంకర్షణ జరిగినప్పుడల్లా కొత్త దిశలో, కొంచెం తగ్గిన కొత్త శక్తితో ప్రయాణం. ఈ కొత్త దిశ ఎటైనా – ముందుకి కాని, పక్కకి కాని, వెనక్కి కాని - కావచ్చు. ఇలా కల్లు తాగిన కోతిలా ఈ ఫోటాను గెంతులు వేస్తూ ఉంటే ఎప్పుడు గర్భంలోంచి బయట పడేది? బయట పడ్డప్పుడు ఏ శక్తితో బయటపడుతుంది?
యాధృఛ్చిక గమనం
పైన సమర్పించిన మొదటి ప్రశ్నకి సమాధానం గణితంలో దొరుకుతుంది. ఈ గణన పద్ధతిని “కల్లు తాగిన కోతి నడక” అని కాని “యాధృఛ్చిక గమనం” (random walk) అని కాని అంటారు. ఉదాహరణకి ముంతెడు కల్లు ఒక కోతికి పట్టేసి దాన్ని ఒక దీపపు స్తంభం దగ్గర ఒదిలేసేమనుకొండి. (ఇక్కడ స్తంభానికి దీపం లేక పోయినా, అసలు స్తంభమే లేకపోయినా పరవాలేదు. సంప్రదాయం పాటించటం కోసం దీపమూ, స్తంభమూ అంటూ పాకులాట. దీపమూ, స్తంభమూ లేక పోతే ఈ పద్ధతిని “చీకట్లో చిందులాట” అని కూడా అనొచ్చు). ఇప్పుడు ఈ కోతి ముందుకి ఒక అడుగేస్తే, పక్కకి ఒక అడుగు, వెనక్కి రెండడుగులు, ... అలా నడుస్తుంది కదా. తమాషా ఏమిటంటే, ఎంత తప్ప తాగుడు నడక నడచినా, ఈ కోతి మళ్లా బయలుదేరిన చోటకే తిరిగి రావటం సర్వ సాధారణంగా జరగదు. ఆ మాట కొస్తే, కాలం గడుస్తున్న కొద్దీ కోతి దీప స్తంభం నుండి కొద్దో, గొప్పో దూరం జరుగుతూనే ఉంటుంది. మరి కొంచెం సూత్రబద్ధంగా చెప్పాలంటే వెయ్యి కోతులని దీప స్తంభం దగ్గర వదలి పెట్టి, కొంత సేపు పోయిన తరువాత ఆ వెయ్యి కోతులు దీప స్తంభానికి ఎంతెంత దూరాలలో ఉన్నాయో కొలిచి వాటి సగటు దూరం లెక్క కడితే ఆ సగటు దూరం క్రమేపీ పెరుగుతూనే ఉంటుంది. మరొక విధంగా చెప్పాలంటే, 100 అడుగులు (steps) వేసిన తరువాత, కోతి సగటు దూరం 10 అడుగులు (feet) ఉంటుంది, 900 అడుగులు (steps) వేసిన తరువాత కోతి సగటు దూరం 30 అడుగులు (feet) ఉంటుంది. అంటే స్తభం నుండి వేసిన అడుగుల వర్గమూలం (square root) స్తభం నుండి ఎంత దూరం జరిగేమో చెబుతుంది. గణితంలో ప్రవేశం ఉన్నవాళ్లు ఈ లెక్క కట్టి చూసుకోవచ్చు.
ఇదే పద్ధతిలో మన కాంతి కిరణం ప్రయాణం చేసిందనుకుందాం. ఒక సెంటీమీటరు దూరం ప్రయాణం చేసేసరికి అది దేనినో ఢీకొనగా ప్రయాణం చేసే దిశ మారుతుంది. సూర్యుడి గర్భం నుండి ఉపరితలానికి ఉన్న దూరం (లేదా సూర్యుడి వ్యాసార్ధం) సుమారుగా 7- బిలియను సెంటీమీటర్లు. ఒక సెంటీమీటరు ప్రాప్తికి ఒకొక్క అడుగు వేస్తూ ఇంత దూరం – వంకర టింకర మార్గంలో – ప్రయాణం చెయ్యాలంటే 5000 జ్యోతిర్వర్షాల (light years) దూరం ప్రయాణం చెయ్యాలి. (లెక్క కట్టి చూసుకొండి, పెద్ద కష్టం కాదు.) ఈ ప్రయాణానికి 5,000 సంవత్సరాలు కాలం పడుతుంది. ఇది చాలా ముతక పద్ధతిలో చేసిన లెక్క. కాని మనం అనుకున్నట్టు సూర్యుడి సాంద్రత అంతటా ఒకేలా ఉండదు; ఉపరితలం నుండి కేంద్రానికి వెళుతున్నకొద్దీ సాంద్రత పెరుగుతుంది. నిజానికి సూర్యుడి గరిమ (mass) లో నూరింట 90 పాళ్ళు కేంద్రం నుండి 3.5 బిలియను సెంటీమీటర్లు లోపునే కుదించబడి ఉంటుంది. అక్కడనుండి ఉపరితలం వరకు పలచగా ఉంటుంది. ఇవన్నీ లెక్క లోకి తీసుకుని మళ్లా గణనం చేస్తే పైన వేసిన లెక్కకి బదులు మిలియను సంవత్సరాలు – వస్తుంది. శాస్త్రం నేర్చుకునేటప్పుడు ఈ రకం ఉరమర లెక్కలు చెయ్యటం మంచిదే. ఎందుకంటే ఏదైనా లెక్క చేసేటప్పుడు కాని, ప్రయోగం చేసేటప్పుడు కాని రాబోయే ఫలితం ఎలా ఉంటుందో ముందే ఊహించుకుని ఉంచుకోవటంలో కొన్ని లాభాలు ఉన్నాయి. మనం ఊహించినట్లు ఫలితం రావాలని నిబంధన లేదు కాని, మన గమ్యం ఎలా ఉంటుందో ఊహ ఉండాలి కదా.
మనిషి గర్భస్థ కాలం 266 రోజులు, ఏనుగు గర్భస్థ కాలం 645 రోజులు అయినట్లే, కాంతి గర్భస్థ కాలం మిలియను సంవత్సరాలు అని మనం అలంకారప్రాయంగా చెప్పుకోవచ్చు. కాని “ప్రసవం” జరిగిన తరువాత సూర్యుడి నుండి మన వరకు ప్రయాణం చేసి రాటానికి 500 సెకండ్లు మాత్రమే!
బయటపడ్డ కాంతి
ఇంతటితో కథ సగం పూర్తి అయింది. మిగిలిన కథ కావాలంటే పైన సమర్పించబడ్డ రెండవ ప్రశ్నకి సమాధానం వెతకాలి. అందుకని మళ్లా సూర్యుడి గర్భం లోకి వెళ్లాలి. అక్కడ ఉష్ణోగ్రత సుమారు 15,000,000 కెల్విన్ డిగ్రీలు ఉంటుందని అనుకున్నాం కదా. ఉపరితలం ఉష్ణోగ్రత ఇంచుమించు 6,000 కెల్విన్ డిగ్రీలు. అంటే, కేంద్రంలో నుండి బయటకు వస్తూన్నకొద్దీ చల్లబడుతోందన్నమాట. ఇలా చల్లబడుతూన్న వాతావరణం గామా కిరణాలకి ఇష్టం ఉండదు. అందుకని ఢీకొట్టుకున్నప్పుడల్లా జరిగే భక్షణము (absorption), వమనము (re-emission) అనే ప్రక్రియలలో అత్యధిక శక్తి గల గామా-కిరణ ఫోటానులు తమ అస్తిత్వాన్ని త్యాగం చేసి, వాటి స్థానంలో తక్కువ శక్తితో ఉండే రకరకాల ఫోటానుల పుట్టుకకి దోహద పడతాయి. అంటే మొదట్లో ఉన్న గామా కిరణాల స్థానంలో క్రమేపీ x-కిరణాలు, అటుపైన ఆ x-కిరణాల స్థానంలో అత్యూద కిరణాలు (ultraviolet rays), అటుపైన కంటికి కనబడే కాంతి కిరణాలు, అటుపైన కంటికి కనపడని పరారుణ కిరణాలు (infra red) పుట్టుకొస్తాయి. ఉదాహరణకి ఒక్క గామా-కిరణ ఫోటాను తన అస్తిత్వాన్ని ధారపోసి దరిదాపు వెయ్యి x-కిరణ ఫోటానుల జన్మకి దారి తీస్తుంది. ఇదే విధంగా ఒక్క x-కిరణ ఫోటాను వెయ్యి కాంతి ఫోటానులకి, ఒక కాంతి ఫోటాను వెయ్యి పరారుణ ఫోటానుల జన్మకి కారణం అవుతుంది అని అనుకోవచ్చు. మరొక విధంగా చెప్పాలంటే సూర్యుడి గర్భంలో పుట్టిన ఒకొక్క గామా-కిరణ ఫోటాను, సూర్యుడి ఉపరితలం చేరుకునే సరికి తన అస్తిత్వాన్ని పూర్తిగా కోల్పోయి, మిలియను కాంతి, పరారుణ ఫోటానుల సృష్టికి దోహదం చేస్తుంది. ఈ కాంతి ఫోటానులే సూర్యుడి ఉపరితలానికి వెలుగుని ఇస్తాయి. ఈ పరారుణ ఫోటానులే సూర్యుడి ఉపరితలానికి వేడినిస్తాయి.
ఇలా పుట్టుకొచ్చిన ఫోటానులు ఒకటి కాదు, రెండు కాదు, తండోపతండాలుగా, బిలియన్ల పైబడి సూర్యుడి ఉపరితలం నుండి అన్ని దిశలలోకీ వెదజల్లబడుతున్నాయి. ఇలా పుట్టుకొచ్చిన ప్రతి బిలియను (1,000,000,000) ఫోటానులలోను రెండే రెండు ఫోటానులు మాత్రం మన భూగ్రహాన్ని చేరుతున్నాయి; చేరి మనకి వేడి, వెలుతురు ఇచ్చి, మన మనుగడకి కారకులవుతున్నాయి. ఎక్కడో సూర్యుడి గర్భంలో పుట్టిన ఈ ఫోటాను జీవితం భూలోకం చేరుకోగానే రకరకాలుగా అంతం అయిపోతుంది. మన శరీరాన్ని తాకి వేడిగా మారిపోవచ్చు. దూరదర్శినిలో ఉన్న అద్దాలకి తగిలి, పరావర్తనం చెంది, చివరికి కెమేరాలో ఉన్న సిలికాన్ చితుకు (silicon chip) కి తగిలి ఎలక్ట్రాన్‌గా మారి, విద్యుత్ వాకేతంగా (electrical signal) మారిపోవచ్చు. మిగిలిన, బిలియన్ల పైబడి, ఫోటానులన్నీ అడవిగాసిన వెన్నెలలా అంతరాళపు అగాధంలోకి ఇంకిపోతున్నాయి.
ఇతర లంకెలు
వర్గం:ఖగోళ శాస్త్రం వర్గం:విశ్వ శాస్త్రము వర్గం:ఈ వారం వ్యాసాలు
ద్వారకనాథ్ తివారీ
ద్వారకనాథ్ తివారీ బీహార్‌కు చెందిన భారతీయ రాజకీయవేత్త.
జీవిత విశేషాలు
ఈయన 1901 సంవత్సరంలో జన్మించాడు. అతను గోపాల్‌గంజ్ లోక్‌సభ సభ్యుడు. అతను భారత స్వాతంత్ర్య ఉద్యమం లో పాల్గొన్నాడు, జైలు పాలయ్యాడు. అతను 1వ లోక్ సభకు బీహార్ లోని సరన్ దక్షిణ లోక్ సభ నియోజకవర్గం నుండి భారత కాంగ్రెస్ పార్టీ సభ్యునిగా గెలుపొందాడు. 2వ లోక్ సభకు అసోం లోని చచర్ లోక్ సభ నియోజకవర్గం నుండి కాంగ్రెస్ అభ్యర్థిగా గెలుపొందాడు. అతను 3వ లోక్ సభకు బీహార్ లోని గోపాల్‌గంజ్ లోక్‌సభ నియోజకవర్గం నుండి కాంగ్రెస్ పార్టీ తరపున పోటీ చేసి గెలిపొందాడు. మరల గోపాల్‌గంజ్ నియోజకవర్గం నుండి నాల్గవ లోక్ సభకు, ఐదవ లోక్ సభకు ఎన్నికయ్యాడు. ఆరవ లోక్ సభకు అదే నియోజకవర్గం నుండి జనతా పార్టీ తరపున పోటీ చేసి గెలుపొందాడు.
మూలాలు
వర్గం:భారత స్వాతంత్ర్య సమర యోధులు వర్గం:1వ లోక్‌సభ సభ్యులు వర్గం:2వ లోక్‌సభ సభ్యులు వర్గం:3వ లోక్‌సభ సభ్యులు వర్గం:4వ లోక్‌సభ సభ్యులు వర్గం:5వ లోక్‌సభ సభ్యులు వర్గం:6వ లోక్‌సభ సభ్యులు వర్గం:1901 జననాలు వర్గం:భారత జాతీయ కాంగ్రెస్ నాయకులు
డయానా అవార్డు
దివంగత బ్రిటన్‌ యువరాణి.. డయానా జ్ఞాపకార్థం డయానా అవార్డ్‌ ఆర్గనైజేషన్‌ను ఏర్పాటు చేశారు. సమాజానికి సేవ చేస్తున్న 9 - 25 ఏళ్ల మధ్య వయస్కులకు ఏటా ఈ అవార్డును అందజేస్తున్నారు.
అంతర్జాతీయ పురస్కారం
బ్రిటన్‌లోని ‘తెస్సి ఒజో సీబీఈ’ ఆధ్వర్యంలోని సంస్థ దివంగత వేల్స్‌ రాజకుమారి డయానా పేరిట నెలకొల్పిన ఈ అవార్డును ప్రపంచవ్యాప్తంగా సామాజిక సేవలందించే 9 నుంచి 25 సంవత్సరాలలోపు వయసు ఉన్న వారికి ఇస్తుంది. తెలంగాణ రాష్ట్ర ముఖ్యమంత్రి కల్వకుంట్ల చంద్రశేఖర్ రావు మనువడు, తెలంగాణ రాష్ట్ర సమితి పార్టీ వర్కింగ్ ప్రెసిడెంట్, మంత్రి కె తారకరామారావు తనయుడు హిమాన్షురావు(15)కి 2021 సంవత్సరానికిగాను అంతర్జాతీయ పురస్కారంమైన డయానా అవార్డు దక్కింది. హిమాన్ష్‌ Shoma అనే పేరుతో గజ్వేల్‌ నియోజకవర్గంలోని గంగాపూర్‌, యూసుఫ్‌ఖాన్‌పల్లి గ్రామాల స్వయం సమృద్ధికి పలు కార్యక్రమాలను చేపట్టారు. 2020 సంవత్సరం ప్రిన్సెస్ డయానా అవార్డును అందుకున్న వారిలో 16 మంది భావిభారత పౌరులు ఉన్నారు. కరోనావైరస్ మహమ్మారి కారణంగా, ఈ వేడుక దృశ్య మాధ్యమంగా జరిగింది.
చరిత్ర
డయానా అవార్డు ఇతరుల జీవితాలను మెరుగుపర్చడానికి పనిచేసే యవతను సత్కరిస్తుంది. ఈ అవార్డు 9-25 సంవత్సరాల వయస్సు గల యువత వారి సామాజిక సేవకు అత్యంత ప్రతిష్టాత్మకమైన ప్రశంస. డయానా, ప్రిన్స్ ఆఫ్ వేల్స్ పేరు మీద గోర్డాన్ బ్రౌన్ అధ్యక్షతన ఒక బోర్డు 1999 లో స్థాపించింది. దివంగత డయానా, ప్రిన్స్ ఆఫ్ వేల్స్ గౌరవార్థం ఈ అవార్డును UK మాజీ ప్రధాన మంత్రి గోర్డాన్ బ్రౌన్ ప్రారంభించారు. డయానా అవార్డు యొక్క ప్రస్తుత పోషకులలో మాజీ ప్రధాన మంత్రి డేవిడ్ కామెరాన్, డేమ్ జూలియా శామ్యూల్, మాజీ స్కాటిష్ మొదటి మంత్రి జాక్ మక్కన్నేల్, ఎస్తేర్ రాంట్జెన్ CBE ఉన్నారు. ఈ సంస్థ డయానాకు స్వచ్ఛంద వారసత్వం. యువతను ప్రపంచాన్ని మార్చగల శక్తి ఉందని వేల్స్ యువరాణి నమ్మకం. డయానా అవార్డు యొక్క ఉద్దేశ్యం కూడా యువ మానవతావాదులు, పర్యావరణ ప్రచారకులు, సమాజానికి నిస్వార్థ సహకారం అందించేవారు.. ఇలా ప్రపంచాన్ని మార్చగల యువతను గుర్తించి ప్రోత్సహించడమే.
నార్సింగి మండలం
నార్సింగి మండలం, తెలంగాణ రాష్ట్రం, మెదక్ జిల్లా లోని మండలం. 2016 లో జరిగిన జిల్లాల పునర్వ్యవస్థీకరణలో భాగంగా ఈ మండలాన్ని ఏర్పరచారు. దానికి ముందు కూడా ఈ మండలం ఇదే జిల్లాలో ఉండేది. ప్రస్తుతం ఈ మండలం తూప్రాన్ రెవెన్యూ డివిజను లో భాగం. పునర్వ్యవస్థీకరణకు ముందు ఇది మెదక్ డివిజనులో ఉండేది.ఈ మండలంలో  7  రెవెన్యూ గ్రామాలు ఉన్నాయి.నిర్జన గ్రామాలు లేవు.మండల కేంద్రం నార్సింగి.
2016 లో ఏర్పడిన మండలం
పునర్వ్యవస్థీకరణకు ముందు నార్సింగి గ్రామం చేగుంట మండలంలో ఉండేది.2016 లో జరిగిన జిల్లాల పునర్వ్యవస్థీకరణలో భాగంగా శంకరంపేట (ఆర్) మండలం లోని 3 గ్రామాలు, చేగుంట మండలం లోని 4 గ్రామాలు విడగొట్టుట ద్వారా ఈ మండలం 2016 అక్టోబరు 11 నుండి అమలులోకి వచ్చింది.
బయటి లింకులు
వర్గం:2016 లో ఏర్పాటైన తెలంగాణ మండలాలు
అగిర్రె ది వ్రాత్ ఆఫ్ గాడ్ (1972 సినిమా)
అగిర్రె ది వ్రాత్ ఆఫ్ గాడ్ వెర్నర్ హోర్జోగ్ దర్శకత్వంలో 1972, డిసెంబర్ 29న విడుదలైన పశ్చిమ జర్మన్ చారిత్రాత్మక చలనచిత్రం. క్లాస్ కిన్స్కి, హెలెనా రోజో, రుయ్ గెర్రా నటించిన ఈ చిత్రంలో స్పానిష్, పోర్చుగీసు దేశాలకు చెందిన సైనికుల జీవితాలను చూపించబడింది.
కథా నేపథ్యం
పదహారవ శతాభ్దానికి చెందిన లోపే డి అగిర్రె అనే సైనిక నాయకుడు అధికారికంగా ఉన్న రాజును చంపి తనని తానూ రాజుగా ప్రకటించుకొని తాము జయించిన మూల వాసులైన ఆ దేశ ప్రజలని బానిసలుగా చేసుకుని స్పానిష్ సాహసయాత్రకు సంబంధించిన బృందంతో కలిసి బంగారపు నిధులున్న ఎల్ డొరాడోని వెతుకుతూ వెళ్లేందుకు బయలుదేరుతాడు. చివరికి ఆ ప్రాంతాన్ని కనుక్కోలేక ఒక్కడే మిగులుతాడు.
భూమికి 14000 అడుగుల ఎత్తున్న నిటారుగా ఉన్న కొండమీద నుంచి 400 నుంచి 500 మధ్య మనుషులని గుర్రాలతో, పందులు, పశువులు, యుద్ధ సామాగ్రి, ఆహారం, పల్లకీలు అందులో రాజవంశానికి చెందిన రాణి, ఆగిర్రే కూతురు ఎల్విరాతో సహా బానిస బృందం కలిసి భయంకరమైన దారుల గుండా ప్రయాణం చేస్తారు. వాళ్ళు అమెజాన్ నది పరివాహక ప్రాంతంలో అడవుల్లో నీటి ప్రవాహాల మధ్య నడవలేని పరిస్తితిల్లో కూడా ప్రయాణం కొనసాగిస్తారు.
నరభక్షకులైన మనుషులున్న గ్రామాలగుండా వీళ్ళు ప్రయాణం సాగిస్తుంటారు. అగిర్రే బృందం ఆ నరభక్షక సమూహాల్ని తాము తెచ్చుకున్న మందుగుండు సామాగ్రితో చంపేస్తూ, వాళ్ళ గ్రామాలకు నిప్పంటిస్తూ వెళ్తారు. ఆ ప్రయాణంలో వాళ్లతో వచ్చిన మనుషులు, బానిసలు ఆకలివల్ల రోగాల వల్ల చచ్చిపోతూ ఉంటారు. ఒకానొక సమయంలో ఇక ఈ ప్రయాణం వద్దు వెనక్కి వెళ్ళడం మంచిది అన్న సందర్భం వచ్చినప్పుడు ఉర్సువా ఈ ప్రయాణం అన్వేషణ మానేసి వెనక్కి వెళదాం అన్నప్పటికి ఆగిర్రే పట్టించుకోడు. అగిర్రే ఆ బంగారం నిధులున్న దేశం కోసం అన్వేషించడం ఆపకూడదు అని గట్టిగానే ఉర్సువాని తృణీకరిస్తాడు. ఆ బృంద సభ్యులు బానిసలు కూడా వెనక్కి వెళ్ళడమే సరైనదని అనుకుంటున్న సందర్భంలోనే ఉర్సువా మీద పిస్టల్ దాడి జరుగుతుంది. ఉర్సువా ప్రమాదంలో ఉన్నాడు ఏదో ఒకటి చేయమని మత గురువును సహాయం అడిగినా గ్యాస్పర్ డి కార్వజలాల్ అనే మత గురువు ఏమి చేయలేడు. తనతో ఉన్న ప్రజలకి నమ్మకంలేదన్న కారణంగానే ఉర్సువాని ఉరేసి చంపించేస్తాడు ఆగిర్రే.
అక్కడితో ఆగకుండ స్థూలకాయుడు, భోజనప్రియుడు నిర్ణయాత్మకంగా బలహీనుడైన డాన్ డి గుజ్మన్ ను తమ అన్వేషణా యాత్ర బృందానికి తాము కనుగొనబోయే ప్రాంతానికి రాజుగా నియమిస్తాడు. ఒకానొక చోట ఇద్దరు నేటివ్ ఇండియన్లు వీళ్ళకి ఎదురుపడతారు. వాళ్ళ మెడలో బంగారం చూసి దగ్గరలోనే ఉన్నామని ఆనందపడతాడు అగిర్రే. ఆ ఇద్దరికీ మతప్రభోధకుడు బైబిల్ చేతులో పెడతాడు. దేవుడి గురించి సువార్త చెప్పి దేవుడు మాట్లాడతాడు అని చెప్తాడు. వాళ్ళు బైబుల్ ని చెవి దగ్గర పెట్టుకుని దేవుని మాటలు ఇందులో నుంచి ఏమీ వినిపించడంలేదు అని అమాయకంగా అడుగుతారు. అది దేవదూషనేనని వాళ్ళని బలవంతంగా మోకాల్లేయించి ప్రార్ధన కూడా చేయిస్తారు.
ఇతర లంకెలు
వర్గం:జర్మన్ చలనచిత్రాలు వర్గం:జర్మన్ భాష వర్గం:1972 సినిమాలు
మిస్టర్ 420
మిస్టర్ 420 2016లో విడుదలైన తెలుగు సినిమా. శాన్వి క్రియేషన్స్ బ్యానర్ పై హరికుమార్ రెడ్డి గజ్జల నిర్మించిన ఈ చిత్రానికి ఎస్‌ఎస్ రవికుమార్ దర్శకత్వం వహించాడు. వరుణ్ సందేశ్, ప్రియాంకా భరద్వాజ్ హీరో హీరోయిన్ గా నటించిన ఈ సినిమా 28 సెప్టెంబర్ 2016లో విడుదలైంది.
కథ
వరుణ్ సందేశ్ చిన్న జేబు దొంగ. స్నేహితులతో కలిసి పర్సులు కొట్టేసి జీవితాన్ని జాలీగా గడిపేస్తుంటాడు. ఆ టైమ్‌లో అనుకోకుండా అతను ఓ సమస్యలో చిక్కుకుంటాడు. దాని నుండి ఎలా బయటపడ్డాడు?’ అనేదే మిగతా సినిమా కధ.
మూలాలు
వర్గం:2016 సినిమాలు వర్గం:2016 తెలుగు సినిమాలు
పుట్టపర్తి నగరపంచాయితీ
పుట్టపర్తి నగరపంచాయితీ, ఆంధ్రప్రదేశ్ రాష్ట్రం, అనంతపురంజిల్లాకు చెందిన నగరపంచాయితీ. ఈ నగర పంచాయతీ హిందూపురం లోకసభ నియోజకవర్గం లోని, పుట్టపర్తి శాసనసభ నియోజకవర్గం పరిధికి చెందినది.
చరిత్ర
ఈ నగర పంచాయతీ 2021 లో 20 వార్డులలో ఏర్పాటు చేశారు.
భౌగోళికం
పుట్టపర్తి నగరపంచాయితీ (14°9.91′N 77°48.70′E) అక్షాంశాలు రేఖాంశాల మధ్య ఉంది.ఇది సమీప పట్టణమైన ధర్మవరంకి 40 కి.మీ దూరంలో ఉంది. సముద్రమట్టానికి 475 మీటర్ల ఎత్తులో ఉంది.
జనాభా గణాంకాలు
ఈ పురపాలక సంఘంలో 2011 జనాభా లెక్కల ప్రకారం 15088 జనాభా ఉన్నరు. అందులో పురుషులు 7370, మహిళలు 7718 మంది ఉన్నారు.షెడ్యూల్డ్ కులాల సంఖ్య 1896 కాగా షెడ్యూల్డ్ తెగల సంఖ్య 587.0-6 సంవత్సరాల వయస్సు గల పిల్లల జనాభా 1579 ఉన్నారు.పుట్టపర్తి సగటు సెక్స్ నిష్పత్తి 1047, ఇది ఆంధ్రప్రదేశ్ రాష్ట్ర సగటు 993 కంటే ఎక్కువ. ఆంధ్రప్రదేశ్‌తో పోలిస్తే పుట్టపర్తి గ్రామంలో అక్షరాస్యత శాతం ఎక్కువగా ఉంది. 2011 లో, ఆంధ్రప్రదేశ్ లోని 67.02 %తో పోలిస్తే పుట్టపర్తి అక్షరాస్యత 70.43 %. పుట్టపర్తిలో పురుషుల అక్షరాస్యత 78.12 %, ఉండగా స్త్రీల అక్షరాస్యత 63.20 %. కలిగి ఉన్నారు.
పౌర పరిపాలన
ఈ నగర పంచాయతి కౌన్సిల్ కు ప్రతి 5 సంవత్సరాలకు ఒకసారి ఎన్నిక జరుగుతుంది. నగర పంచాయతీ పరిధిలోని జనాభా ప్రాతిపదికననుసరించి స్థానిక సంస్థల ఎన్నికల ప్రకారం దీనిని 20 ఎన్నికల వార్డులుగా విభజింపబడింది. ప్రతి వార్డుకు వార్డు కౌన్సిలర్ ప్రాతినిధ్యం వహిస్తాడు. కౌన్సిల్ బోర్డుకు చైర్‌పర్సన్ నేతృత్వం వహిస్తారు. వీరు ఎన్నికైననాటినుండి నుండి ఐదు సంవత్సరాలు పదవిలో కొనసాగుతారు.
నందుర్బార్
జనాభా వివరాలు
2011 జనగణన ప్రకారం, నందుర్బార్ జనాభా 1,11,037. అక్షరాస్యత 72%. ఇది జాతీయ సగటు 59.5% కంటే ఎక్కువ. పురుషుల్లో అక్షరాస్యత 78% కాగా, స్త్రీలలో ఇది 65%. పట్టణ జనాభాలో ఆరేళ్ళ లోపు పిల్లలు 12% ఉన్నారు.
మూలాలు
వర్గం:Articles with short description వర్గం:Short description is different from Wikidata వర్గం:Articles with hAudio microformats వర్గం:Coordinates on Wikidata వర్గం:మహారాష్ట్ర నగరాలు పట్టణాలు వర్గం:మహారాష్ట్ర జిల్లాల ముఖ్యపట్టణాలు
ఒర్లాండో బ్లూమ్
ఓర్లాండో జోనాథన్ బ్లాంచర్డ్ కోప్లాండ్ బ్లూమ్(జననం 13 జనవరి 1977)ఒక ఆంగ్ల నటుడు. ది లార్డ్ ఆఫ్ ది రింగ్స్ చలన చిత్ర శ్రేణిలో లెగోలాస్ పాత్రకు, పైరేట్స్ ఆఫ్ ది కరీబియన్ సిరీస్‌లో విల్ టర్నర్ పాత్రలో బాగా ప్రసిద్ధి చెందిన ఒక ఆంగ్ల నటుడు , ఇతని ప్రసిద్ద సినిమా లలో  " ట్రాయ్ ", " కింగ్డమ్ ఆఫ్ హెవెన్ ", " పైరేట్స్ ఆఫ్ ది కరీబియన్ " సిరీస్, "ది హాబిట్ " సిరీస్ ఉన్నాయి. బిబిసికోసం నిర్వహించిన సాంస్కృతిక నిపుణుల 2004 పోల్ లో బ్లూమ్ యుకెలో పన్నెండవ అత్యంత ప్రభావవంతమైన వ్యక్తిగా ఎంపికయ్యాడు. చిత్ర పరిశ్రమకు చేసిన సహకారాల కోసం, బ్లూమ్ 2 ఏప్రిల్ 2014న హాలీవుడ్ వాక్ ఆఫ్ ఫేమ్ లో చేర్చబడ్డాడు.
జీవిత చరిత్ర
ఓర్లాండో బ్లూమ్ 1977లో జన్మించాడు, 16వ శతాబ్దపు ఆంగ్ల స్వరకర్త ఓర్లాండో గిబ్బన్స్ పేరు పెట్టాడు. అతనికి ఒక అక్క ఉంది ఆమె పేరు సమంతా బ్లూమ్. బ్లూమ్ మొదట్లో తన జీవమిచ్చిన తండ్రి, దక్షిణాఫ్రికాలో జన్మించిన వర్ణవివక్ష వ్యతిరేక నవలా రచయిత హ్యారీ బ్లూమ్ (1913-1981) అని నమ్మాడు. అతను బ్లూమ్ నాలుగు సంవత్సరాల వయస్సులో మరణించాడు. అయితే, అతనికి పదమూడు సంవత్సరాల వయస్సులో, బ్లూమ్ తల్లి అతని జీవ తండ్రి వాస్తవానికి కోలిన్ స్టోన్, అతని తల్లి భాగస్వామి,కుటుంబ స్నేహితుడు అని అతనికి వెల్లడించింది. స్టోన్, కాన్కార్డ్ అంతర్జాతీయ భాషా పాఠశాలహ్యారీ బ్లూమ్ మరణం తరువాత ఓర్లాండో బ్లూమ్ యొక్క చట్టపరమైన సంరక్షకుడయ్యాడు.
బ్లూమ్ తల్లి సోనియా కాన్స్టాన్స్ జోసెఫిన్(బాల్యంలో ఇంటిపేరు కోప్లాండ్), భారతదేశంలోని కోల్ కతాలోజన్మించింది. బ్లూమ్ ను చర్చ్ ఆఫ్ ఇంగ్లాండ్లో పెంచారు. సెయింట్ పీటర్స్ మెథడిస్ట్ ప్రాథమిక పాఠశాలకు, తరువాత సెయింట్ ఎడ్మండ్ స్ స్కూల్ కాంటర్ బరీకివెళ్ళే ముందు కింగ్స్ జూనియర్ పాఠశాలకు హాజరయ్యాడు. బ్లూమ్ డైస్లెక్సిక్‌ గా ఉన్నట్లు కనుగొనబడింది,   అతని తల్లి కళ ,నాటక తరగతులను తీసుకోమని ప్రోత్సహించింది. 1993లో, హాంప్ స్టెడ్ లోని ఫైన్ ఆర్ట్స్ కాలేజీలోడ్రామా, ఫోటోగ్రఫీ అండ్ స్కల్ప్చర్ లో రెండు సంవత్సరాల ఎ-లెవల్ కోర్సుకోసం లండన్ కు వెళ్లాడు. తరువాత నేషనల్ యూత్ థియేటర్లో చేరి, అక్కడ బ్రిటిష్ అమెరికన్ డ్రామా అకాడమీలోశిక్షణ పొందడానికి స్కాలర్ షిప్ సంపాదించాడు.బ్లూమ్ క్యాజువాలిటీ, మిడ్ సోమర్ మర్డర్స్యొక్క ఎపిసోడ్లలో టెలివిజన్ పాత్రలతో వృత్తిపరంగా నటించడం మొదలు పెట్టాడు. తదనంతరం స్టీఫెన్ ఫ్రైసరసన వైల్డ్ (1997)తో చలనచిత్ర రంగ ప్రవేశం చేశాడు. లండన్ లోని గిల్డ్ హాల్ స్కూల్ ఆఫ్ మ్యూజిక్ అండ్ డ్రామాలోకి ప్రవేశించడానికి ముందు, అక్కడ నటనను అభ్యసించాడు.
మూలాలు
వర్గం:సినిమా నటులు
సోఫియా బానో
సోఫియా బానో పాకిస్తాన్ కు చెంది సినిమా నటి, గాయని. 1960లు, 1970లలో లాలీవుడ్ సినిమాల్లో ఎక్కువగా సహాయక పాత్రల్లో నటించింది. ఎహసాస్ (1972), ఘరానా (1973), పర్డే మే రెహనే దో (1973) వంటి ప్రముఖ సినిమాలలో నటించిన సోఫియా 1973లో ఉత్తమ సహాయ నటిగా నిగర్ అవార్డును గెలుచుకుంది.
జననం
సోఫియా 1938, అక్టోబరు 23న మహారాష్ట్ర లోని బొంబాయి నగరంలో జన్మించింది.
నటనారంగం
సోఫియా 1960లలో లాలీవుడ్ సినిమాలలో నటించడానికి బొంబాయి నుండి పాకిస్తాన్ వెళ్ళింది. సోఫియా నటించిన మొదటి సినిమా "ఛోటీ బెహన్" 1964లో విడుదలైంది, ఇందులో ఆమె సహాయక పాత్రను పోషించింది. తరువాత అకేలే నా జానా అనే సినిమాలో నటుడు ముహమ్మద్ అలీకి కథానాయికగా నటించింది, కానీ ఆ సినిమా బాక్సాఫీస్ వద్ద విజయాన్ని అందుకోలేకపోయింది. 1973 సోఫిమా నట జీవితంలో అత్యంత ముఖ్యమైన సంవత్సరం, "ఘరానా", షబాబ్ కిరణ్వీ తీసిన పర్డే మే రెహ్నాయ్ దో అనే రెండు హిట్ సినిమాలకు సంతకం చేసింది. తరువాతి సినిమాలో మొండి పట్టుదలగల ధనవంతురాలిగా నటించింది. హసన్ తారిఖ్ దర్శకత్వంలో 1976లో విడుదలైన జరూరత్ అనే సినిమాలో చివరిసారిగా నటించింది. సోఫియా తన 12 సంవత్సరాల సుదీర్ఘ సినీ జీవితంలో 28 సినిమాల్లో నటించింది. పంజాబీ సినిమాలో కూడా నటించింది.
వ్యక్తిగత జీవితం
సోఫియా కరాచీకి చెందిన వ్యాపారవేత్త, పాకిస్తాన్ ముస్లిం లీగ్ రాజకీయవేత్త అయిన హరూన్ అహ్మద్‌ను వివాహం చేసుకుంది. వారికి ఇద్దరు పిల్లలు ఉన్నారు. వివాహం తరువాత సోఫియా సినిమాల నుండి నిష్క్రమించింది.
బయటి లింకులు
వర్గం:జీవిస్తున్న ప్రజలు వర్గం:1938 జననాలు వర్గం:హిందీ సినిమా నటీమణులు వర్గం:పంజాబీ సినిమా నటీమణులు వర్గం:భారతీయ సినిమా నటీమణులు వర్గం:పాకిస్తానీ సినిమా నటీమణులు
మారేడుపల్లి మండలం (హైదరాబాదు జిల్లా)
మారేడుపల్లి మండలం, తెలంగాణ రాష్ట్రం, హైదరాబాదు జిల్లాకు చెందిన మండలం. సికింద్రాబాదుకి సమీపంలో ఉన్న ఈ ప్రాంతం ఈస్ట్ మారేడుపల్లి, వెస్ట్ మారేడుపల్లిగా విభజించబడివుంది. ఈ మండలంలో 3 రెవెన్యూ గ్రామాలు ఉన్నాయి. ఇది సికింద్రాబాదు రెవెన్యూ డివిజను పరిధిలో ఉంది. ఈ మండలం మొత్తం ప్రాంతం హైదరాబాద్ మహానగర పాలక సంస్థ పరిధిలోకి వస్తుంది. 2011 భారత జనగణన ప్రకారం, మారేడ్‌పల్లి మండల విస్తీర్ణం 12.45 చ.కి.మీ., జనాభా 1,72,542.
రవాణా వ్యవస్థ
తెలంగాణ రాష్ట్ర రోడ్డు రవాణా సంస్థకు చెందిన వాహనాలు హైదరాబాదు నగరంలోని అనేక ప్రాంతాలకు మారేడుపల్లిని కలుపుతున్నాయి. నగరంలో ప్రయాణించటానికి అందుబాటులో ఎం.ఎం.టి.యస్. రైలు స్టేషన్, సికింద్రాబాద్, దూర ప్రాంతాలకు ప్రయాణించటానికి సమీప రైల్వే స్టేషన్ సికింద్రాబాదులో ఉన్నాయి. దీనికి సమీపంలో పరేడ్ గ్రౌండ్ మెట్రో స్టేషను ఉంది. ఇది సికిందరాబాద్, హైదరాబాద్ జంట నగరాలను కలుపుతుంది.
ఇతర వివరాలు
ఈ ప్రాంతంలో 43,837 మంది ఓటర్లు ఉన్నారు.
డబల్ బెడ్రూమ్ ఇళ్ళు
పేద ప్రజల సొంతింటి కలను నెరవేర్చాలనే లక్ష్యంతో తెలంగాణ ప్రభుత్వం ప్రవేశపెట్టిన డబుల్ బెడ్ రూమ్ ఇళ్ళ పథకంలో భాగంగా వెస్ట్‌ మారేడ్‌పల్లిలో 5.8 ఎకరాల విస్తీర్ణంలో రూ.36. 27 కోట్ల వ్యయంతో నిర్మించిన 468 డబుల్‌ బెడ్‌ రూం ఇళ్ళను 2022, మార్చి 3వ తేదీన తెలంగాణ రాష్ట్ర రాష్ట్ర హోంమంత్రి మహ్మద్ మహమూద్ అలీ, ఐటీ-మున్సిపల్‌ శాఖామంత్రి కల్వకుంట్ల తారక రామారావు, పశుసంవర్థక-మత్స్య‌-పాడి పరిశ్రమల అభివృద్ధి శాఖల మంత్రి తలసాని శ్రీనివాస్ యాదవ్‌, కార్మిక శాఖామంత్రి సిహెచ్ మల్లారెడ్డి కలిసి ప్రారంభించారు. 468 ఇండ్ల నిర్మాణం కోసం 37.76 కోట్లను ఖర్చు చేయగా, రూ. 3.51 కోట్ల వ్యయంతో రోడ్లు, డ్రైనేజీ, విద్యుత్‌ సౌకర్యాలు కల్పిండంతో పాటు, మంచినీటి సౌకర్యం కోసం 50 వేల లీటర్ల సామర్థ్యం కలిగిన నాలుగు సంపులను నిర్మించారు. ఈ కార్యక్రమంలో సికింద్రాబాద్ కంటోన్మెంట్ ఎమ్మెల్యే సాయన్న, ఎమ్మెల్సీ సురభి వాణీదేవి, హైదరాబాదు నగర మేయర్ గద్వాల్ విజయలక్ష్మి, డిప్యూటీ మేయర్ మోతె శ్రీలతరెడ్డి, ఇతర ప్రజాప్రతినిధులు, అధికారులు పాల్గొన్నారు.
వెలుపలి లంకెలు
వర్గం:హైదరాబాదు వర్గం:హైదరాబాదులోని ప్రాంతాలు వర్గం:హైదరాబాదు జిల్లా
సంస్కార భారతి
చరిత్ర
సంస్కార భారతి భావన మొదట 1954లో ఏర్పడింది. 1981లో లక్నో ప్రారంభమైంది. 1988లో ఫాల్గుణ మాసం శుక్ల పక్ష ఏకాదశి (రంగభరి ఏకాదశి) రోజున మీర్జాపూర్ ఐక్యత ఏర్పడింది.
ఉనికి, నినాదం
దేశవ్యాప్తంగా సంస్కార భారతికి 1200 శాఖలు ఉన్నాయి. దాని నినాదం "కష్టాలను తెంచివేయడం కోసం స్వేచ్ఛను ఇచ్చేదే కళ". దేశభక్తిని, మర్యాదను మేల్కొల్పడం ద్వారా సాంస్కృతిని పెంచడం, వివిధ కళల అభివృద్ధిని ప్రోత్సహించడం, కొత్త కళాకారులను ప్రోత్సహించడం కోసం సమాజంలోని వివిధ విభాగాలలో సంస్కార భారతి పనిచేస్తోంది. 1990 నుండి, సంస్కార భారతి వార్షిక సెషన్ ఆర్ట్ సేఖక్ సంగం రూపంలో నిర్వహించబడింది, ఇందులో సంగీతం, నాటకాలు, పెయింటింగ్, కవిత్వం, సాహిత్యం, నృత్యం వంటి వివిధ కళలు ప్రదర్శించబడ్డాయి. దీని సందర్బంగా దేశం నలుమూలలలో స్థాపించబడిన, అనుభవం గల కళాకారులు ఒకచోట చేరారు.
వర్కింగ్ కమిటీ
సంస్థ వెలుగులో, సంస్కార భారతి ప్రస్తుత నిర్మాణం క్రింది విధంగా ఉంది
మూలాలు
వర్గం:సంస్థలు వర్గం:సంఘ్ పరివార్
జానకి అమ్మ
రాజకీయ జీవితం
ఆమె 1940-44 మధ్య కాలంలో భారత స్వాతంత్ర్య సంగ్రామంలో క్రియాశీలకంగా పాల్గొన్నారు. ఆమె తాన్ విద్యాభ్యాసం అనంతరం కొచ్చిన్ ప్రజా మండలంలో చేరారు. తరుగాత భారత జాతీయ కాంగ్రెస్ పార్టీలోనికి చేరారు.
ఆమె ట్రావెన్స్‌కోర్-కొచ్చిన్ లో మొదటి మహిళా మ్యునిసిపల్ చైర్‌పర్సన్ గా పనిచేసారు. ఆమె ఏప్రిల్ 1953 నుండి మార్చి 1956 వరకు ఎర్నాకుళం మ్యునిసిపల్ కౌన్సిల్ కు చైర్ పర్సన్ గా బాధ్యతలు నిర్వహిమారు. ఆమె న్యాయ విభాగంలో చేరిన తరువాత తన రాజకీయ జీవితానికి స్వస్తి చెప్పారు.
న్యాయ వ్యవస్థ
ఆమె తన న్యాయవాద వృత్తిని న్యాయవాది పనంపల్లి గోవింద మీనన్ వద్ద జూనియర్ గా ప్రారంభించారు. తరువాత ఆమె కొజికోడ్, టెలిచెర్రి, మంజేరి ప్రాంతాలలో జిల్లా మెజిస్ట్రేట్, జిల్లా, సెషన్స్ జడ్జిగా బాధ్యతలు నిర్వహించారు. ఆమె మే 30 1974లో కేరళ హైకోర్టులో న్యాయమూర్తిగా బాధ్యతలు స్వీకరించారు. భారతదేశంలో న్యాయవాద వృత్తిని అలంకరించిన మహిళలలో ఆమె రెండవవారు. ఆమె 1982 ఏప్రిల్ 22 న కేరళ హికోర్టు నుండి పదవీ విరమణ చేశారు.
దర్యాప్తులు / విచారణ కమీషన్లు
ఆమె కేరళ హైకోర్టు నుండి న్యాయమూర్తిగా పదవీ విరమణ చేసిన తదుపరి న్యాయ రంగంలో వివిధ సేవలనందించారు. 1983లో ఆమె అనేక మంది కారణమైన కల్తీ సారా ఉదంతాన్ని దర్యాప్తు చేయడానికి రాష్ట్ర ప్రభుత్వంచే నియమింపబడ్డారు. ఆమె చేసిన సిఫార్సులకనుగుణంగా రాష్ట్ర ప్రభుత్వం అబ్కారీ విధానంలో 57 (A) సెక్షనును ప్రవేశపెట్టింది. ఆమె కేరళ ప్రభుత్వానికి సంబంధించిన అనేక దర్యాప్తులు, విచారణ కమిషన్లలో తన సేవలనందించారు.
ఇతర పదవులు
ఆమె ఎర్నాకుళం కారయోగం అధ్యక్షురాలిగా కూడా తన సేవలనందించారు.
ఇతర లింకులు
వర్గం:1920 జననాలు వర్గం:2005 మరణాలు వర్గం:న్యాయమూర్తులు
పోతంశెట్టిపల్లి (కుల్చారం)
పోతంశెట్టిపల్లి తెలంగాణ రాష్ట్రం, మెదక్ జిల్లా, కుల్చారం మండలంలోని గ్రామం. ఇది మండల కేంద్రమైన కుల్చారం నుండి 4 కి. మీ. దూరం లోను, సమీప పట్టణమైన మెదక్ నుండి 11 కి. మీ. దూరంలోనూ ఉంది. 2016 అక్టోబరు 11 న చేసిన తెలంగాణ జిల్లాల పునర్వ్యవస్థీకరణకు ముందు ఈ గ్రామం పాత మెదక్ జిల్లా లోని ఇదే మండలంలో ఉండేది. 2011 భారత జనగణన గణాంకాల ప్రకారం ఈ గ్రామం 481 ఇళ్లతో, 2134 జనాభాతో 958 హెక్టార్లలో విస్తరించి ఉంది. గ్రామంలో మగవారి సంఖ్య 1039, ఆడవారి సంఖ్య 1095. షెడ్యూల్డ్ కులాల సంఖ్య 394 కాగా షెడ్యూల్డ్ తెగల సంఖ్య 14. గ్రామం యొక్క జనగణన లొకేషన్ కోడ్ 573192 .పిన్ కోడ్: 502381.
విద్యా సౌకర్యాలు
గ్రామంలో ప్రభుత్వ ప్రాథమిక పాఠశాలలు రెండు, ప్రభుత్వ ప్రాథమికోన్నత పాఠశాల ఒకటి, ప్రభుత్వ మాధ్యమిక పాఠశాల ఒకటి ఉన్నాయి.సమీప బాలబడి కుల్చారంలో ఉంది.సమీప జూనియర్ కళాశాల, ప్రభుత్వ ఆర్ట్స్ / సైన్స్ డిగ్రీ కళాశాల, ఇంజనీరింగ్ కళాశాల మెదక్లో ఉన్నాయి. సమీప వైద్య కళాశాల హైదరాబాదులోను, పాలీటెక్నిక్‌ మెదక్లోను, మేనేజిమెంటు కళాశాల నర్సాపూర్లోనూ ఉన్నాయి. సమీప వృత్తి విద్యా శిక్షణ పాఠశాల మెదక్లోను, అనియత విద్యా కేంద్రం, దివ్యాంగుల ప్రత్యేక పాఠశాల‌లు హైదరాబాదులోనూ ఉన్నాయి.
తాగు నీరు
గ్రామంలో కుళాయిల ద్వారా రక్షిత మంచినీటి సరఫరా జరుగుతోంది. గ్రామంలో ఏడాది పొడుగునా చేతిపంపుల ద్వారా నీరు అందుతుంది. బోరుబావుల ద్వారా కూడా ఏడాది పొడుగునా నీరు అందుతుంది.
పారిశుధ్యం
మురుగునీరు బహిరంగ కాలువల ద్వారా ప్రవహిస్తుంది. మురుగునీటిని నేరుగా జలవనరుల్లోకి వదులుతున్నారు. గ్రామంలో సంపూర్ణ పారిశుధ్య పథకం అమలవుతోంది. సామాజిక మరుగుదొడ్డి సౌకర్యం లేదు. ఇంటింటికీ తిరిగి వ్యర్థాలను సేకరించే వ్యవస్థ లేదు. సామాజిక బయోగ్యాస్ ఉత్పాదక వ్యవస్థ లేదు. చెత్తను వీధుల పక్కనే పారబోస్తారు.
సమాచార, రవాణా సౌకర్యాలు
పోతంశెట్టిపల్లిలో పోస్టాఫీసు సౌకర్యం ఉంది. సబ్ పోస్టాఫీసు సౌకర్యం గ్రామానికి 5 కి.మీ. లోపు దూరంలో ఉంది. పోస్ట్ అండ్ టెలిగ్రాఫ్ ఆఫీసు గ్రామం నుండి 10 కి.మీ.కి పైబడిన దూరంలో ఉంది. లాండ్ లైన్ టెలిఫోన్, పబ్లిక్ ఫోన్ ఆఫీసు, మొబైల్ ఫోన్ మొదలైన సౌకర్యాలు ఉన్నాయి. ఇంటర్నెట్ కెఫె / సామాన్య సేవా కేంద్రం, ప్రైవేటు కొరియర్ గ్రామం నుండి 10 కి.మీ.కి పైబడిన దూరంలో ఉన్నాయి.
గ్రామానికి సమీప ప్రాంతాల నుండి ప్రభుత్వ రవాణా సంస్థ బస్సులు తిరుగుతున్నాయి. సమీప గ్రామాల నుండి ఆటో సౌకర్యం కూడా ఉంది. వ్యవసాయం కొరకు వాడేందుకు గ్రామంలో ట్రాక్టర్లున్నాయి. ప్రైవేటు బస్సు సౌకర్యం, రైల్వే స్టేషన్ మొదలైనవి గ్రామం నుండి 10 కి.మీ.కి పైబడిన దూరంలో ఉన్నాయి.
జిల్లా రహదారి గ్రామం గుండా పోతోంది. జాతీయ రహదారి, రాష్ట్ర రహదారి, ప్రధాన జిల్లా రహదారి గ్రామం నుండి 10 కి.మీ.కి పైబడిన దూరంలో ఉన్నాయి. గ్రామంలో తారు రోడ్లు, కంకర రోడ్లు, మట్టిరోడ్లూ ఉన్నాయి.
మార్కెటింగు, బ్యాంకింగు
గ్రామంలో వ్యవసాయ పరపతి సంఘం ఉంది. గ్రామంలో స్వయం సహాయక బృందం, పౌర సరఫరాల కేంద్రం, వ్యవసాయ మార్కెటింగ్ సొసైటీ ఉన్నాయి. రోజువారీ మార్కెట్, వారం వారం సంత గ్రామం నుండి 5 కి.మీ. లోపు దూరంలో ఉన్నాయి. వాణిజ్య బ్యాంకు, సహకార బ్యాంకు గ్రామం నుండి 5 నుండి 10 కి.మీ. దూరంలో ఉన్నాయి. ఏటీఎమ్ గ్రామం నుండి 10 కి.మీ.కి పైబడిన దూరంలో ఉంది.
ఆరోగ్యం, పోషణ, వినోద సౌకర్యాలు
గ్రామంలో సమీకృత బాలల అభివృద్ధి పథకం, అంగన్ వాడీ కేంద్రం, ఇతర పోషకాహార కేంద్రాలు, ఆశా కార్యకర్త ఉన్నాయి. గ్రామంలో వార్తాపత్రిక పంపిణీ జరుగుతుంది. శాసనసభ పోలింగ్ కేంద్రం, జనన మరణాల నమోదు కార్యాలయం ఉన్నాయి. సినిమా హాలు గ్రామం నుండి 5 కి.మీ.లోపు దూరంలో ఉంది. ఆటల మైదానం గ్రామం నుండి 10 కి.మీ.కి పైబడిన దూరంలో ఉంది. గ్రంథాలయం, పబ్లిక్ రీడింగ్ రూం గ్రామం నుండి 10 కి.మీ.కి పైబడిన దూరంలో ఉన్నాయి.
విద్యుత్తు
గ్రామంలో గృహావసరాల నిమిత్తం విద్యుత్ సరఫరా వ్యవస్థ ఉంది. రోజుకు 7 గంటల పాటు వ్యవసాయానికి, 10 గంటల పాటు వాణిజ్య అవసరాల కోసం కూడా విద్యుత్ సరఫరా చేస్తున్నారు.
భూమి వినియోగం
పోతంశెట్టిపల్లిలో భూ వినియోగం కింది విధంగా ఉంది:
నీటిపారుదల సౌకర్యాలు
పోతంశెట్టిపల్లిలో వ్యవసాయానికి నీటి సరఫరా కింది వనరుల ద్వారా జరుగుతోంది.
ఉత్పత్తి
పోతంశెట్టిపల్లిలో ఈ కింది వస్తువులు ఉత్పత్తి అవుతున్నాయి.
ప్రధాన పంటలు
వరి, మొక్కజొన్న, చెరకు
అరుంధతి (2009 సినిమా)
అరుంధతి 2009 లో కోడి రామకృష్ణ దర్శకత్వంలో విడుదలై ఘన విజయం సాధించిన సినిమా. అనుష్క, సోనూ సూద్, అర్జన్ బజ్వా ప్రధాన పాత్రల్లో నటించారు. ఈ సినిమా వసూళ్ళతో పాటు ఏడు విభాగాల్లో రాష్ట్ర ప్రభుత్వ నంది పురస్కారాలని అందుకుంది.
కథ
అరుంధతి (అనుష్క) గద్వాల సంస్థానం మహారాజు యొక్క మునిమనుమరాలు. చిత్ర ప్రారంభంలో ఆమె పెళ్ళికి ఏర్పాట్లు జరుగుతుంటాయి. ఆమె హైదరాబాద్ నుంచి పెళ్ళి కోసం గద్వాలకు వస్తుంది. ఆమెకు కాబోయే భర్తయైన రాహుల్ (అర్జన్ బజ్వా) గొంతుతో ఊరి బయట ఉన్న కోట దగ్గరకు రమ్మని ఫోన్ వస్తుంది. దాంతో ఆమె ఆ కోట దగ్గరికి వెళుతుంది. అక్కడ కొన్ని భయబ్రాంతులతో కూడిన అనుభవాలకు లోనవుతుంది.
అభివృద్ధి
భారీవ్యయంతో, ఎంతో కష్టపడి నిర్మించిన అంజి సినిమా పరాజయం పాలవడంతో నిర్మాత శ్యామ్ ప్రసాద్ రెడ్డి నిరుత్సాహపడ్డారు. ఆయనను ఆ నిరుత్సాహం నుంచి తప్పించేందుకు వాళ్ళ కుటుంబసభ్యులు ప్రతి వీకెండ్ పార్టీలు నిర్వహించేవారు. ఆ క్రమంలో ఓ వీకెండ్ పార్టీకి వచ్చిన ఆయన బంధువు ఒకామె గద్వాల సంస్థానం గురించిన రకరకాల వివరాలు చెప్పారు. అదే పార్టీలో ఆయన తాతగారు చెప్పిన వెంకటగిరి సంస్థానంలో జరిగిన మరో కథ చర్చకు వచ్చింది. శ్యామ్ ప్రసాద్ రెడ్డి చిన్నతనం నుంచి అప్పుడప్పుడు వింటూవచ్చిన కథను ఆమె మళ్ళీ వివరించారు. గద్వాల రాజు కుమార్తె ఓ పనివాడితో ప్రేమలో పడింది. ఓసారి రాజా వారు, ఇతరులూ కూడా కోటలో లేని సమయంలో వారిద్దరూ ఏకాంతంగా కలుసుకున్నారు. హఠాత్తుగా రాజు తిరిగివస్తే వారిద్దరూ లోపల ఏకాంతంగా ఉండడం తెలిసింది. ఉగ్రుడైన రాజు వాళ్ళను గదిలోనే ఉంచి, బయట నుంచి సమాధిలా గోడకట్టేశారు. లోపలున్నవాళ్ళు పెట్టిన కేకలు లోపలినుంచి మార్మోగాయి. అలా క్రమంగా వారు లోపలే మరణించారన్నది ఆ కథ సారాంశం. అయితే ఆసారి విన్న శ్యామ్ ప్రసాద్ రెడ్డికి ఆ కథను చాలామంచి సినిమా కథగా మలచవచ్చన్న ఆలోచన తట్టింది. తర్వాత అంజి సినిమాకి గ్రాఫిక్స్ విభాగంలో జాతీయ పురస్కారం దక్కడం ఆయనకు ఉత్సాహం కలిగించింది. అంజికి గ్రాఫిక్స్ వర్క్ చేసినవాళ్ళతో ఏర్పాటైన పార్టీలో మరో గ్రాఫిక్స్ అద్భుతాన్ని సృష్టిద్దామని ఆయన ప్రతిపాదించారు. దాంతో సినిమా స్క్రిప్టు పని ప్రారంభించారు.
శ్యామ్ ప్రసాద్ రెడ్డి స్క్రిప్టు టీం ఆధ్వర్యంలో జరిగిన స్క్రిప్ట్ అభివృద్ధిలో సమాధి అయిపోయిన వెంకటగిరి రాజకుమారి, ఆమె ప్రియుడు కథను లైన్ గా తీసుకుని దాన్ని గద్వాల నేపథ్యంలోకి మార్చారు. మరణించింది ప్రేయసీ ప్రియులు కాక ఓ మంత్రశక్తులున్న కీచకునిగా మార్పుచేశారు. స్క్రిప్టు అభివృద్ధి చేశాకా పెళ్ళిళ్ళలో అరుంధతీ నక్షత్రం తంతు నుంచి అరుంధతి అన్న పేరు తీసుకుని టైటిల్ గా నిర్ణయించారు. సినిమాకి మొదట దర్శకునిగా తమిళ దర్శకుడు సభాపతిని తీసుకుందామని భావించారు. ఆయనకు కథ వివరించి ట్రయల్ షూట్ చేయమని అవకాశం ఇచ్చారు. ఆ ట్రయల్ షూట్ చేశాకా వచ్చిన ప్రాడక్ట్ నిర్మాత శ్యామ్ ప్రసాద్ రెడ్డికి నచ్చలేదు. సీరియల్ నటులతో, వీడియో కెమెరాపై ఇంతకన్నా క్వాలిటీ ఎలా వస్తుందని సభాపతి ప్రశ్నించడంతో, సినిమాలో నటించబోయేవాళ్ళనే పెట్టి సినిమాకు వినియోగించే కెమేరా ఇచ్చి మరో ప్రయత్నం చేయమన్నారు శ్యామ్. అయితే అంత రియల్ టైం నటులు, ఎక్విప్మెంట్ తో సభాపతి తీసిన ట్రయల్ వెర్షన్ కూడా నిర్మాత నచ్చకపోవడంతో అవకాశం సభాపతి చేజారిపోయింది. చివరికి సినిమా అవకాశం తనతో ఎన్నో సినిమాలు తీసిన వెటరన్ డైరెక్టర్ కోడి రామకృష్ణకే ఇచ్చారు శ్యామ్.
నటీనటుల ఎంపిక
సినిమాలో అరుంధతి పాత్రకు రాజసం ఉట్టిపడే, మంచి ఎత్తుగా ఉండే కథానాయిక కావాల్సివచ్చింది. అలాంటి కథానాయిక కోసం చాలా ప్రయత్నమే చేశారు. ఆ క్రమంలో మమతా మోహన్ దాస్ అయితే బావుంటుందన్న అభిప్రాయంతో ఆమెను కథతో సంప్రదించారు. కానీ ఆమెతో కొందరు - శ్యామ్ సినిమా అంటే సంత్సరాల పాటు నిర్మాణం సాగుతూంటుందని, దాని వల్ల కెరీర్ పరంగా చాలా నష్టపోతావని చెప్పడంతో ఆమె సినిమాను తిరస్కరించారు. ఆపైన వెతకగా అనుష్క దొరికారు. ఆమె అప్పటికి నాగార్జున సూపర్ సినిమాలో రెండవ కథానాయికగా నటించి, రాజమౌళి దర్శకత్వంలో రవితేజ సరసన విక్రమార్కుడు సినిమా చేస్తున్నారు. ఈ సినిమా అవకాశం ఆమెకు రాగా, రాజమౌళిని సలహా అడిగినప్పుడు ఆయన - శ్యామ్ చాలా గొప్ప ఫిలిమ్ మేకర్ అనీ, ఆయన సినిమాలో నటించడం అదృష్టమని సలహా ఇచ్చారు. ఆపైన అనుష్క ఈ సినిమాను అంగీకరించారు. సినిమాలో మరో కీలకమైన పాత్ర ప్రతినాయకుడిది. ఈ పాత్రకు తమిళనటుడు పశుపతిని తీసుకుందామని భావించి పాత్రకి పశుపతి అన్న పేరు కూడా పెట్టారు. అయితే ఆయనకు అఘోరా వేషం బాగానే సరిపోయినా, అరుంధతిని మోహిస్తూ ఆమె దగ్గరగా నిలబడే సన్నివేశాల్లో తేలిపోయినట్టు అనిపించడంతో ఆయనని తీసుకోలేదు. అశోకా అన్న హిందీ సినిమా చూస్తూండగా అందులో నటించిన సోనూ సూద్ ఈ పాత్రకు సరిపోతారన్న నమ్మకం కలిగింది శ్యామ్ కు. అప్పటికి కొన్ని హిందీ, తమిళ, తెలుగు సినిమాలు చేసినా అంతగా గుర్తింపు రాని సోనూ సూద్ ను ఇందులో పశుపతి పాత్రకు తీసుకున్నారు. ఫకీర్ పాత్రకు ముందు నసీరుద్దీన్ షా అయితే బావుంటుందనుకున్నా వీలుదొరకలేదు. నానా పటేకర్, అతుల్ కులకర్ణి వంటి వారిని సంప్రదించగా డేట్స్ కుదరకపోవడంతో వాళ్ళు నటించలేదు. దాంతో ఆ అవకాశం షాయాజీ షిండేకి దొరికింది.
చిత్రీకరణ
సినిమా చిత్రీకరణ బనగానపల్లె, అన్నపూర్ణ స్టూడియో వంటి ప్రాంతాల్లో జరిగింది. అన్నపూర్ణ స్టూడియోలో రెండు ఫ్లోర్లు సినిమా కోసం తీసుకుని వాటిలో ప్యాలెస్ సెట్ వేశారు. మొదటి ఫ్లోరులో సగం, మరో ఫ్లోరులో సగం సెట్ వేసి చిత్రీకరణ జరిపారు. ఆ సెట్లో పదిహేను నిమిషాలు స్క్రీన్ టైం వచ్చే ఫ్లాష్ బ్యాక్ భాగాన్ని చిత్రీకరించారు. ఆ సెట్ వేసేందుకు, అందులో చిత్రీకరించేందుకు దాదాపు 4నెలల సమయం, రూ.85 లక్షల వ్యయం అయ్యాయి. బనగానపల్లెలోని పాత కోటలో మరికొన్ని సన్నివేశాలు చిత్రీకరించారు. ఆ కోటను సినిమా అవసరాలకు తగ్గట్టు వార్నిష్ చేయించి, కడియం నుంచి తెప్పించిన 25 లారీల పూలమొక్కలతో ప్రాంగణంలో గార్డెన్ ఏర్పాటుచేసి అలంకరించారు. అక్కడ జరిపిన షూటింగ్ దాదాపు 45 రోజులు పట్టింది. క్లైమాక్స్ లో భయానక దృశ్యాల కోసం కోటలో భారీ ఎత్తున ఫైన్ డస్ట్ తెప్పించి వాడి దానిలో షూటింగ్ చేశారు. ప్రణాళికలో 55 రోజుల్లో సినిమా తీసేస్తామని భావించగా 200రోజులకు షూటింగ్ ఎగబాకింది. ఐతే సినిమా మొత్తం షూటింగ్ పూర్తయ్యాకా చూసుకున్న చిత్రబృందం అవుట్ పుట్ తో సంతృప్తి చెందలేదు. దాంతో బాగున్న భాగాలు ఉంచి, నచ్చని భాగాలను రీ-షూట్ చేశారు. దాంతో చిత్రీకరణ మరో 40 రోజులు పెరగింది. వెరసి మొత్తం షూటింగ్ 264 రోజులు జరిగింది.
ఆనీ లార్సెన్ వ్యవహారం
ఆనీ లార్సెన్ వ్యవహారం అనేది మొదటి ప్రపంచ యుద్ధం సమయంలో అమెరికా నుండి భారతదేశానికి ఆయుధాలను అక్రమంగా రవాణా చేసే ప్రయత్నం. భారతీయులకు చెందిన గదర్ పార్టీ, ఐరిష్ రిపబ్లికన్ బ్రదర్‌హుడ్, జర్మన్ విదేశాంగ కార్యాలయం - ఈ మూడూ కలిసి చేసిన కుట్ర కార్యక్రమాలైన హిందూ జర్మను కుట్ర లో ఇది భాగం. 1917 లో జరిగిన హిందూ -జర్మన్ కుట్ర విచారణలో ఇదే ప్రధానమైన నేరం. అమెరికా న్యాయవ్యవస్థ చరిత్రలో అత్యంత సుదీర్ఘమైన, అత్యంత ఖరీదైన విచారణగా దీన్ని వర్ణించారు.
అరుంధతి (2009 సినిమా)
గ్రాఫిక్స్, స్పెషల్ ఎఫెక్ట్స్
అరుంధతి సినిమాకు గ్రాఫిక్స్ వర్క్, స్పెషల్ ఎఫెక్ట్స్ వంటివే కీలకమైనవి. దాంతో సినిమాకు స్పెషల్ ఎఫెక్ట్స్ విభాగాన్ని నడిపించే రాహుల్ నంబియార్ కి క్రియేటివ్ డైరెక్టర్ పోస్టు ఇచ్చారు. సినిమాలో కథాచర్చల దశ నుంచీ రాహుల్ నంబియార్ పాలుపంచుకున్నారు. ఆ దశ నుంచే విలన్ మేకప్, సెట్లు ఎలావుండాలో స్కెచ్ లు వేసుకుని, అందులో ఆయా విభాగాలు చేసేవి ఏమిటో, తాను క్రియేట్ చేయాల్సినవేమిటో స్పష్టత సాధించారు. చిత్రీకరణలో దాదాపు అంతటా ఆయన పాలుపంచుకున్నారు. విజువల్ ఎఫెక్ట్స్ జతచేయాల్సిన సన్నివేశాల్లో నటుల కదలికలు ఎలావుండాలి, కెమెరా కోణాలు ఎటుండాలి వంటివన్నీ రాహుల్ స్వయంగా చూసుకునేవారు. సినిమా చిత్రీకరణ పూర్తయ్యాకా, ముందు చేసుకున్న ప్రయత్నాలను కొనసాగిస్తూ విజువల్ ఎఫెక్ట్స్ సమకూర్చారు.
ఆనీ లార్సెన్ వ్యవహారం
నేపథ్యం
1914 నాటికి, యావద్భారత విప్లవం కోసం ప్రణాళికలు రూపొందించబడ్డాయి. మొదటి ప్రపంచ యుద్ధం ప్రారంభమైనప్పుడు, గదర్ ప్రణాళికకు మద్దతు ఇవ్వాలని జర్మనీ నిర్ణయించుకుంది. దీని కోసం, జర్మనీలోని భారతీయ, ఐరిష్ ప్రజల మధ్య ఏర్పడిన లింకులను (రోజర్ కేస్‌మెంట్‌తో సహా), అమెరికా లోని జర్మనీ విదేశాంగ కార్యాలయాలనూ వాడి అమెరికా లోని ఇండో-ఐరిష్ నెట్‌వర్కుతో సంబంధాలు ఏర్పరచుకున్నారు. 1914 సెప్టెంబరులో జర్మనీ ఛాన్సలర్ థియోబాల్డ్ వాన్ బెత్‌మన్-హాల్‌వెగ్, బ్రిటిషు భారతదేశానికి వ్యతిరేకంగా కార్యకలాపాలు చేపట్టేందుకు అధికార మిచ్చాడు. ఈ ప్రయత్నాలకు పురావస్తు శాస్త్రవేత్త, ప్రాచ్యదేశాల కోసం కొత్తగా ఏర్పడిన నిఘా సంస్థ అధిపతీ అయిన మాక్స్ వాన్ ఒపెన్‌హీమ్ నాయకత్వం వహించాడు. భారతీయ విద్యార్థి సంఘాలను ఒక సంఘటిత సమూహంగా ఏర్పాటు చేసే బాధ్యత ఒప్పెన్‌హీమ్‌పై పడింది. ఈ ప్రాజెక్టు సాధ్యాసాధ్యాల గురించి ఒప్పెన్‌హీమ్, హర్ దయాళ్‌ ను ఒప్పించాడు. అమెరికాలో గదర్ పార్టీతో సంబంధాన్ని ఏర్పరచుకోగలిగాడు. అక్టోబరులో జరిగిన ఇంపీరియల్ నావల్ ఆఫీస్ సమావేశంలో, కాలిఫోర్నియాలోని గదర్ నాయకులతో సంప్రదింపులు జరిపే బాధ్యతను శాన్ ఫ్రాన్సిస్కోలోని జర్మను రాయబార కార్యాలయానికి అప్పగించారు. నావల్ లెఫ్టినెంట్ విల్హెల్మ్ వాన్ బ్రింకెన్, తారక్ నాథ్ దాస్ ద్వారా, చార్లెస్ లాటెండోర్ఫ్ అనే మధ్యవర్తి ద్వారా గదర్ పార్టీ అధ్యక్షుడైన రామచంద్ర తో పరిచయాన్ని ఏర్పరచుకోగలిగాడు.
అరుంధతి (2009 సినిమా)
విడుదల
అరుంధతి సినిమాని 2009 సంక్రాంతి నాటికి విడుదల చేశారు. సినిమా నిర్మాణానికి 14.5 కోట్ల రూపాయలు ఖర్చయింది. అయితే ఈ భారీ చిత్రాన్ని కొనేందుకు డిస్ట్రిబ్యూటర్లు సరిగా ముందుకు రాకపోవడం, వచ్చినవారు కూడా నిర్మాత లాభాలు కళ్ళజూసే రేటు చెప్పకపోవడంతో శ్యాంప్రసాద్ రెడ్డి స్వయంగా అన్ని ఏరియాల్లోనూ విడుదల చేసుకున్నారు. సినిమా మంచి విజయాన్ని సాధించింది. 35 ప్రింట్లతో సినిమాను విడుదల చేయగా, మరుసటి వారానికి 290 ప్రింట్లకు, ఆపై వారం 360 ప్రింట్లకు పెరిగి 2009 సంక్రాంతి హిట్ గా నిలిచింది.
ఆనీ లార్సెన్ వ్యవహారం
ఆయుధాల రవాణా
శాన్ ఫ్రాన్సిస్కో లోని జర్మను వైస్ కాన్సల్ EH వాన్ షాక్ ఆమోదంతో, నిధులు, ఆయుధాలను ఏర్పాట్లు చేసారు. రామచంద్రకు నెలవారీ చెల్లింపుగా $ 1,000 అందుతుంది. అదే సమయంలో జర్మను మిలిటరీ అటాచీ అయిన కెప్టెన్ ఫ్రాంజ్ వాన్ పాపెన్, హన్స్ టౌషర్ అనే క్రుప్ కంపెనీ ఏజెంటు ద్వారా $2,00,000 విలువైన చిన్న ఆయుధాలు, మందుగుండు సామగ్రీ పొందాడు. ఈలోపు పాపెన్, ఐరిష్-అమెరికన్ షిప్పింగ్ సంస్థ అయిన మల్లోరీ స్టీమ్‌షిప్ కంపెనీ ద్వారా న్యూయార్క్ నుండి గాల్వెస్టన్ వరకు ఆయుధాలను రవాణా చేసేందుకు అవసరమైన ఏర్పాట్లు చేయడానికి జోసెఫ్ మెక్‌గారిటీని నియమించాడు. గాల్వెస్టన్ నుండి తుపాకులు రైలు ద్వారా శాన్ డియాగోకు పంపించారు. అక్కడి నుండి వాటిని బర్మా ద్వారా భారతదేశానికి పంపుతారు. అయితే, శాన్ డియాగోకు రవాణా ఏర్పాట్లు చేసిన చార్లెస్ మార్టినెజ్ అనే కస్టమ్స్ అధికారికి, తుది గమ్యం ఏది అనేది చెప్పలేదు. తుది గమ్యానికి రవాణా చేసేందుకు ఆనీ లార్సెన్‌ అనే ఓడను మాట్లాడుకున్నారని కూడా అతనికి తెలియదు. అసలు విషయాన్ని కప్పిపుచ్చడం కోసం, ఈ ఆయుధాలు మెక్సికో అంతర్యుద్ధంలో పోరాడుతున్న వర్గాల కోసం అని ఒక మోసపూరిత కథను అల్లారు. ఆయుధాలను అనీ లార్సెన్‌ ఓడ లోకి ఎక్కించే బాధ్యత వహించిన జె. క్లైడ్ హిజార్ అనే కొలరాడో న్యాయవాది, తాను మెక్సికో లోని కారన్జా వర్గానికి ప్రతినిధినని నమ్మబలికాడు. ఈ వ్యవహారం మొత్తానికి విశ్వసనీయత కలిగించేందుకు గాను, మెక్సికోలో కారన్జా వర్గానికి ప్రత్యర్థి వర్గమైన విల్లా ఫ్యాక్షనుకు ఆ ఆయుధాలను మళ్ళిస్తే $15,000 చెల్లిస్తామనే ఆఫర్‌ను విల్లా నుండి సంపాదించాడు.
అరుంధతి (2009 సినిమా)
పురస్కారాలు
ఈ చిత్రం 2009 లో 7 నంది పురస్కారాలను సాధించింది.
మూలాలు
వర్గం:శ్యాంప్రసాద్ రెడ్డి నిర్మించిన సినిమాలు వర్గం:సత్యనారాయణ నటించిన చిత్రాలు
ఆనీ లార్సెన్ వ్యవహారం
ఆయుధాల రవాణా
1915 మార్చి 8 న ఆనీ లార్సెన్, కెప్టెన్ పాల్ ష్లూటర్ నేతృత్వంలో బయలుదేరింది. టోపోలోబాంపో వద్ద SS మావెరిక్ను కలవడం దాని లక్ష్యం. వాల్టర్ పేజ్ అనే వ్యక్తిని ఓడలో సూపర్ కార్గోగా నియమించారు. పేజ్ అసలు పేరు L. ఓథర్. అతను అట్లాస్ అనే జర్మన్ పడవకు కెప్టెన్, దీనిని గతంలో అమెరికా ప్రభుత్వం శాన్ ఫ్రాన్సిస్కోలో నిర్బంధించింది. ఓడ కదలికలపై పేజ్‌కు పూర్తి అధికారం ఇచ్చారు. అతను బాజా కాలిఫోర్నియా తీరానికి దగ్గర్లో ఉన్న సోకోరో ద్వీపానికి ప్రయాణించాడు.
అయితే, ఈ దశలో ఆ ప్రణాళిక విఫలమవడం మొదలైంది. ఆ సమయంలో డ్రైడాక్‌లో ఉన్న మావెరిక్ మరో నెల రోజుల వరకూ ప్రయాణించలేక పోయింది. ఈ సమయంలో, ఆగ్నేయాసియాలో ఆయుధాలను అక్రమంగా రవాణా చేయడానికి దీనిని ఉపయోగిస్తున్నారనే పుకార్లు వచ్చాయి. ఈ నౌకను కస్టమ్స్, సెక్యూరిటీ ఏజెంట్లు అనేకసార్లు శోధించారు. ఓడ ఖాళీగా ఉండడం మాత్రమే వారికి కనబడింది. అది బయలుదేరే ముందు దాని సిబ్బందిలోకి నకిలీ పర్షియన్ పాస్‌పోర్టులున్న ఐదుగురు భారతీయ గదర్ పార్టీ కార్యకర్తలు చేరారు. వారు పెద్ద మొత్తంలో గదర్ సాహిత్యాన్ని తీసుకువెళ్లారు. భారతీయ విప్లవకారులతో పరిచయాలను ఏర్పరచుకోవడం, ఆయుధాలను లోతట్టుకు రవాణా చేయడానికి ఏర్పాట్లు చేయడం రామచంద్ర వారికి అప్పజెప్పిన పని. ఇదిలా ఉండగా, దాదాపు ఒక నెలపాటు మావెరిక్ కోసం ఎదురుచూస్తూ ఉన్న ఆనీ లార్సెన్‌లో మంచినీళ్ళు అయిపోయాయి. ఓడలో కండెన్సరు కూడా లేనందున ఓడ, మంచినీళ్ళ కోసం మెక్సికో ప్రధాన భూభాగం వైపు వెళ్ళవలసి వచ్చింది. వెళ్ళేటపుడు పేజ్ అక్కడ ఇద్దరు సిబ్బందిని విడిచివెళ్ళాడు. మావెరిక్ రెండెజౌస్ పాయింటు (కలిసే చోటు) వద్దకు వచ్చాక వాళ్ళు ఆనీ లార్సెన్ మెక్సికో వైపు వెళ్ళిన సంగతిని చెప్పారు. ఆనీ లార్సెన్‌ తిరిగి రావడం కోసం మావెరిక్, ఇరవై తొమ్మిది రోజులు అక్కడే వేచి చూసింది. ఈ సమయంలో, దీనిని బ్రిటిషు నౌకాదళానికి చెందిన HMS కెంట్ అనే యుద్ధ నౌక చూసింది. ఓవైపు కెంట్ సిబ్బంది ఓడలో గాలింపు జరుపుతోంటే, గదర్ ఏజెంట్లు బాయిలరు గదిలో తమ విప్లవ సాహిత్యాన్ని తగలబెట్టారు. ఆ తరువాత ఒక అమెరికన్ యుద్ధనౌక కూడా ఓడలో గాలింపు జరిపింది గానీ, వారికి కూడా ఖాళీ ఓడ తప్ప మరేమీ కనబడలేదు.
రాజీవ్ గాంధీ ఆరోగ్యశాస్త్ర విశ్వవిద్యాలయము
రాజీవ్ గాంధీ ఆరోగ్యశాస్త్ర విశ్వవిద్యాలయము (రాజీవ్ గాంధీ యూనివర్శిటీ ఆఫ్ హెల్త్ సైన్సెస్) (RGUHS) అనేది భారతదేశంలోని కర్ణాటక రాష్ట్రంలోని బెంగళూరు నగరంలో ఉంది. భారత మాజీ ప్రధానమంత్రి రాజీవ్ గాంధీ పేరు ఈ సంస్థకు పెట్టారు. బెంగళూరులో కేంద్రీకృతమై ఉన్న ఈ విశ్వవిద్యాలయం కర్ణాటక రాష్ట్రం అంతటా ఆరోగ్య శాస్త్రాలలో ఉన్నత విద్యను నియంత్రించడం, ప్రోత్సహించడం కోసం 1996 లో కర్ణాటక ప్రభుత్వం ఏర్పాటు చేసిన ఒక ప్రభుత్వ, అనుబంధ విశ్వవిద్యాలయం. ఈ RGUHS విశ్వవిద్యాలయం అసోసియేషన్ ఆఫ్ కామన్వెల్త్ విశ్వవిద్యాలయాలు, యుకె లో సభ్యత్వమును కలిగివుంది.
ఆనీ లార్సెన్ వ్యవహారం
ఆయుధాల రవాణా
ఆనీ లార్సెన్ను కలుసుకోవడంలో విఫలమైన మావెరిక్ శాన్ డియాగో చేరుకున్నాక, దాన్ని హవాయి లోని హిలోకు వెళ్ళాలని ఫ్రెడ్ జెబ్సన్ ఆదేశించాడు. అక్కడ నుండి దాన్ని జాన్స్టన్ ద్వీపానికి వెళ్ళి అక్కడ ఆనీ లార్సెన్తో కలవాలని జర్మన్ కాన్సలేట్ ఆఅదేశించింది. కానీ, ఇది కూడా విఫలమైంది. తదనంతరం, జావాలోని అంజర్‌కు వెళ్ళాలని ఆదేశించారు. అంజర్ వద్ద, ఓడను వదలివేయాలని థియోడర్ హెల్ఫ్రిచ్స్ అనే జర్మన్ ఆపరేటివ్‌కు చెప్పారు. అయితే, దీనిని డచ్ అధికారులు స్వాధీనం చేసుకున్నారు. స్టార్-హంట్ తో పాటు నలుగురు గదర్ పార్టీ కార్యకర్తలు ఓడలో పారిపోవడానికి ప్రయత్నించారు. కానీ బ్రిటిష్ క్రూయిజర్ HMS న్యూకాజిల్ వీళ్ళను పట్టుకుని సింగపూర్‌ తీసుకెళ్ళింది. స్టార్-హంట్ ఈ ప్రణాళికలో తన పాత్రను ఒప్పుకున్నాడు.
రాజీవ్ గాంధీ ఆరోగ్యశాస్త్ర విశ్వవిద్యాలయము
మూలాలజాబితా
వర్గం:విశ్వవిద్యాలయాలు
ఆనీ లార్సెన్ వ్యవహారం
ప్రణాళిక బహిర్గత మవడం
అమెరికాలోని ఐరిష్, భారతీయ మార్గాల ద్వారా బ్రిటిష్ ఇంటెలిజెన్స్ వారు ఈ ప్రణాళిక గురించి విజయవంతంగా తెలుసుకోగలిగారు. పసిఫిక్ తీరంలో గదర్ కార్యకలాపాల గురించి భారతదేశంలో పెరిగి, హిందీ చక్కగా మాట్లాడ గలిగే డబ్ల్యుసి హాప్‌కిన్సన్ తెలుసుకున్నాడు. ఈ సమయంలో, బ్రిటిష్, ఐరిష్, యూరోపియన్, మెక్సికన్ మూలాలకు చెందిన నిఘా వనరుల ద్వారా, న్యాయ శాఖ వద్ద ఈ కుట్ర గురించి, మావెరిక్. ఆనీ లార్సెన్ ల నిజమైన లక్ష్యాల గురించీ స్పష్టమైన చిత్రం ఉంది. అమెరికా తూర్పు తీరంలో భారతీయ విద్రోహవాదులను చురుకుగా ట్రాక్ చేసే పనిని బ్రిటిషు భారత ప్రభుత్వపు హోం శాఖ 1910 లోనే ప్రారంభించింది. న్యూయార్క్‌లోని హోం ఆఫీస్ ఏజెన్సీకి నాయకత్వం వహిస్తున్న అధికారి ఫ్రాన్సిస్ కన్‌లిఫ్ ఓవెన్, క్లాన్-నా-గేల్ సభ్యులుగా నటిస్తున్న జార్జ్ ఫ్రీమాన్, మైరాన్ ఫెల్ప్స్‌తో బాగా సాన్నిహిత్యం పెంచుకున్నాడు. SS మోరైటిస్ ప్రణాళికను అడ్డుకోవడంలో ఓవెన్స్ ప్రయత్నాలు విజయవంతమయ్యాయి. యాదృచ్ఛికంగా ఐరిష్ రిపబ్లికన్ల తర్వాత స్థాపించబడిన గద్దర్ పార్టీ, పార్టీ లోకి చొరబాట్లు జరిగే అవకాశాలను గ్రహించి, ప్రత్యేకంగా భారతీయ సమాజాన్ని మాత్రమే పార్టీలో చేరేందుకు ప్రోత్సహించింది. దీంతో, ఉద్యమంలో చొరబడేందుకు "స్థానిక" భారతీయ నిఘా అధికారిని ఏర్పాటు చేయడం, అలాగే ప్రఖ్యాతి చెందిన పింకర్టన్ డిటెక్టివ్ ఏజెన్సీని ఉపయోగించడం వంటి అనేక విధానాలను బ్రిటిషు ప్రభుత్వం అవలంబించింది.
చార్లెస్ లాంబ్ అనే ఐరిష్ డబుల్ ఏజెంటు కుట్రకు సంబంధించిన సమాచారాన్ని ప్రాసిక్యూషనుకు అందించి కేసు నిర్మాణానికి సహాయపడ్డాడు. "C " అనే సంకేతనామం కలిగిన ఒక భారతీయ కార్యకర్త, - బహుశా చంద్రకాంత చక్రవర్తి (తరువాత విచారణలో చీఫ్ ప్రాసిక్యూషన్ సాక్షి) అయి ఉండవచ్చు - కుట్ర వివరాలను బ్రిటిషు, అమెరికన్ నిఘా వర్గాలకు కుట్ర సమాచారాన్ని పంపించాడు. 1915 జూన్ 29 న, హోక్వియామ్‌లో ఆనీ లార్సెన్ పై దాడి చేసి, దాని నిషేధిత సరుకును స్వాధీనం చేసుకున్నారు. అయితే, పేజ్ తప్పించుకుని, జర్మనీ చేరుకున్నాడు. ఆనీ లార్సెన్ లోని సరుకు జర్మనీ తూర్పు ఆఫ్రికాకు చెందినదని వాదిస్తూ ఆ సరుకును తమకు ఇవ్వాలని జర్మన్ రాయబారి కౌంట్ జోహన్ వాన్ బెర్న్‌స్టాఫ్ వాదించినప్పటికీ, దాన్ని వేలం వేసారు. పైగా, ఇండియన్ బెర్లిన్ కమిటీకి సంబంధించిన కొన్ని ప్రణాళికలను చెక్ విప్లవకారుల ద్వారాను, అమెరికా లోని వారి మిత్రులతో సన్నిహితంగా ఉన్న గూఢచారి నెట్‌వర్క్‌ల ద్వారానూ బయటకు వచ్చాయి. EV వోస్కా నేతృత్వంలోని చెక్ సంస్థకు చెందిన అమెరికన్ నెట్‌వర్కు జర్మను ఆస్ట్రియా దౌత్యవేత్తలపై నిఘా వేసిన ప్రతి-గూఢచర్య నెట్‌వర్కు. చెక్ యూరోపియన్ నెట్‌వర్కు నుండి ఈ ప్రణాళిక గురించి తెలుసుకున్న వోస్కా, అమెరికన్ అనుకూల, బ్రిటీష్ అనుకూల, జర్మన్ వ్యతిరేకులు, టోమే మసారిక్‌తో మాట్లాడి, ఆ సమాచారాన్ని అమెరికన్ అధికారులకు పంపారు. అమెరికన్లు బ్రిటిష్ గూఢచారానికి సమాచారం ఇచ్చారు.
విచారణ
ఆనీ లార్సెన్ లోని సరుకును స్వాధీనం చేసుకున్న తరువాత, 1917 నవంబరు 12 న శాన్ ఫ్రాన్సిస్కో జిల్లా కోర్టులో హిందూ-జర్మన్ కుట్ర విచారణ ప్రారంభమైంది. మాజీ కాన్సల్ జనరల్, వైస్ కాన్సల్, గదర్ పార్టీ సభ్యులు, శాన్ ఫ్రాన్సిస్కోలోని జర్మన్ కాన్సులేట్ సభ్యులతో సహా నూట ఐదు మందిని విచారించారు. విచారణ 1917 నవంబరు 20 నుండి 1918 ఏప్రిల్ 24 వరకు కొనసాగింది. ఈ విచారణ సమయం లోనే ప్రధాన కుట్రదారుడు రామచంద్ర హత్య జరగడం సంచలనాత్మకమైంది. విచారణ చివరి రోజున చంద్రను అతని తోటి నిందితులలో ఒకరైన రామ్ సింగ్ కిక్కిరిసిన కోర్టు గదిలో హత్య చేశాడు. సింగ్‌ను వెంటనే యునైటెడ్ స్టేట్స్ మార్షల్ కాల్చి చంపారు. 1917 మే లో, బ్రిటన్‌కు వ్యతిరేకంగా సైనిక సంస్థను ఏర్పాటు చేయడానికి కుట్రపన్నిందని గద్దర్ పార్టీకి చెందిన ఎనిమిది మంది భారతీయ జాతీయవాదులపై ఫెడరల్ గ్రాండ్ జ్యూరీ అభియోగాలు మోపింది. తరువాతి సంవత్సరాలలో ఈ విచారణ బ్రిటిష్ ప్రభుత్వాన్ని ప్రసన్నం చేసుకోవడానికి చేసిన ప్రదర్శనగా విమర్శించబడింది. పైగా, రిపబ్లికన్ అభిప్రాయాలు లేదా సంఘాలతో సంబంధం ఉన్న ఐరిష్ వ్యక్తులను మినహాయిస్తూ జ్యూరీని జాగ్రత్తగా ఎంపిక చేశారు. భారతీయులను దోషులుగా నిర్ధారించాక, వారిని అమెరికా నుండి తిరిగి భారతదేశానికి బహిష్కరించబడతారని బ్రిటిష్ అధికారులు ఆశించారు. అయితే, భారతీయులకు అనుకూలంగా ప్రజల మద్దతు ఉన్న నేపథ్యంలో, అమెరికా న్యాయ శాఖ అధికారులు అలా చేయకూడదని నిర్ణయించుకున్నారు.
ద్రోణాచార్య పురస్కారం
ద్రోణాచార్య పురస్కారం, క్రీడలలో అత్యుత్తమ శిక్షకులకు భారత ప్రభుత్వం ఇచ్చే పురస్కారం. ఈ పురస్కారానికి కౌరవ పాండవుల గురువైన "ద్రోణాచార్యుని" పేరు పెట్టారు. దీనిని యువజన వ్యవహారాలు, క్రీడల మంత్రిత్వ శాఖ ఏటా ప్రదానం చేస్తుంది. మంత్రిత్వ శాఖ ఏర్పాటు చేసిన కమిటీ గ్రహీతలను ఎంపిక చేస్తుంది నాలుగు సంవత్సరాల కాలంలో "స్థిరమైన ప్రాతిపదికన అత్యుత్తమమైన ప్రతిభ కనబరిచి, అంతర్జాతీయ పోటీలలో రాణించే క్రీడాకారులను చేసినందుకు" ఈ పురస్కారం ఇస్తారు. కోచింగ్‌లో జీవితకాల కృషి కోసం రెండు పురస్కారాలను కేటాయించారు, 20 సంవత్సరాలు లేదా అంతకంటే ఎక్కువ కాలంలో "అత్యుత్తమ క్రీడాకారులను" ఉత్పత్తి చేయడంలో సాధించిన విజయాలను వీటి కోసం పరిగణిస్తారు. ఈ పురస్కారంలో భాగంగా ద్రోణాచార్యుని కాంస్య విగ్రహం, సర్టిఫికేట్, ఉత్సవ దుస్తులు, ₹ 15 లక్షలు నగదు బహుమతినీ అందజేస్తారు.
1985లో పురస్కార ప్రథమ గ్రహీతలైన బాలచంద్ర భాస్కర్ భగవత్ (రెజ్లింగ్), ఓం ప్రకాష్ భరద్వాజ్ (బాక్సింగ్), ఓం నంబియార్ (అథ్లెటిక్స్) లను సత్కరించారు. సాధారణంగా ఒక సంవత్సరంలో ఐదుగురికి మించకుండా ప్రదానం చేస్తారు. 2012 లోను, 2016 నుండి 2020 వరకూ ఎక్కువ మంది గ్రహీతలకు పురస్కారం ఇచ్చారు.
నామినేషన్లు
అన్ని ప్రభుత్వ గుర్తింపు పొందిన నేషనల్ స్పోర్ట్స్ ఫెడరేషన్‌లు, ఇండియన్ ఒలింపిక్ అసోసియేషన్, స్పోర్ట్స్ అథారిటీ ఆఫ్ ఇండియా, స్పోర్ట్స్ ప్రమోషన్ అండ్ కంట్రోల్ బోర్డ్‌లు రాష్ట్రాలు, కేంద్ర పాలిత ప్రభుత్వాల నుండి పురస్కారానికి నామినేషన్లను స్వీకరిస్తారు. వీరు ప్రతి క్రీడకూ ఇద్దరు కంటే ఎక్కువ కాకుండా శిక్షకుల నామినేషన్లు పంపవచ్చు. క్రికెట్ విషయానికొస్తే, ప్రభుత్వంచే గుర్తింపు పొందిన జాతీయ క్రీడా సమాఖ్య లేనందున భారత క్రికెట్ కంట్రోల్ బోర్డు నుండి నామినేషన్లు స్వీకరిస్తారు. గుర్తింపు రద్దు చేయబడిన లేదా సస్పెన్షన్‌లో ఉన్న జాతీయ క్రీడా సమాఖ్యల తరపున నామినేషన్‌లను సమర్పించడానికి స్పోర్ట్స్ అథారిటీ ఆఫ్ ఇండియా (SAI)కు అధికారం ఉంది. మేజర్ ధ్యాన్ చంద్ ఖేల్ రత్న, అర్జున పురస్కారం, ద్రోణాచార్య పురస్కారం, ధ్యాన్ చంద్ పురస్కారాల పురస్కార గ్రహీతలు కూడా తాము పురస్కారం పొందిన క్రీడకు సంబంధిన ఒక శిక్షకుని నామినేట్ చేయవచ్చు. నామినేటింగ్ అథారిటీల నుండి ఎలాంటి నామినేషన్లు రాని పక్షంలో అర్హులైన సందర్భాలలో ప్రభుత్వమే ఇద్దరు శిక్షకులను నామినేట్ చేయవచ్చు. నామినేషన్లను ఏటా ఏప్రిల్ 30 వరకు లేదా ఏప్రిల్ చివరి పని దినం వరకు స్వీకరిస్తారు.
ఎంపిక ప్రక్రియ
స్వీకరించిన అన్ని నామినేషన్లను SAI కీ, సంబంధిత జాతీయ క్రీడా సమాఖ్యలకూ ధృవీకరణ కోసం పంపిస్తారు. జాతీయ డోపింగ్ నిరోధక సంస్థ డోపింగ్ క్లియరెన్స్ ఇచ్చే బాధ్యత వహిస్తుంది. ప్రపంచ డోపింగ్ నిరోధక ఏజెన్సీ నిషేధించిన డ్రగ్స్ లేదా పదార్ధాల వినియోగంపై జరిమానా విధించబడిన లేదా విచారణలో ఉన్న క్రీడాకారులతో సంబంధం ఉన్న శిక్షకులు ఈ పురస్కారానికి అర్హులు కాదు. అలాగే గతంలో ధ్యాన్ చంద్ పురస్కారం పొందినవారు కూడా ఈ పురస్కారానికి అర్హులు కాదు. జాయింట్ సెక్రటరీ, డిపార్ట్‌మెంట్ ఆఫ్ స్పోర్ట్స్ డైరెక్టర్/డిప్యూటి సెక్రటరీ, సెక్రటరీ, ఎగ్జిక్యూటివ్ డైరెక్టర్/SAI కి చెందిన డైరెక్టరు (టీమ్స్) లతో కూడిన కమిటీ నామినేషన్లను ధృవీకరిస్తుంది.
చెల్లుబాటు అయ్యే నామినేషన్లను ప్రభుత్వం ఏర్పాటు చేసిన ఎంపిక కమిటీ పరిగణలోకి తీసుకుంటుంది. ఈ పదకొండు మంది సభ్యుల కమిటీలో మంత్రిత్వ శాఖ నామినేట్ చేసిన ఒక చైర్‌పర్సన్, ఇద్దరు సభ్యులు (ఒలింపియన్‌లు లేదా గతంలో మేజర్ ధ్యాన్ చంద్ ఖేల్ రత్న లేదా అర్జున పురస్కార గ్రహీతలు), వివిధ క్రీడా విభాగాలకు చెందిన ముగ్గురు మాజీ ద్రోణాచార్య పురస్కార గ్రహీతలు, ఇద్దరు స్పోర్ట్స్ జర్నలిస్టులు/ నిపుణులు/వ్యాఖ్యాతలు, ఒక స్పోర్ట్స్ అడ్మినిస్ట్రేటర్, SAI డైరెక్టర్ జనరల్, స్పోర్ట్స్ డిపార్ట్‌మెంట్ జాయింట్ సెక్రటరీ ఉంటారు. ఏ ఒక్క క్రీడా విభాగం నుండీ ఒకరి కంటే ఎక్కువ మంది క్రీడాకారులను కమిటీలో చేర్చరు. సమ్మర్, వింటర్ ఒలింపిక్స్, పారాలింపిక్స్ గేమ్స్, ఆసియన్ గేమ్స్, కామన్వెల్త్ గేమ్స్‌, వివిధ అంతర్జాతీయ ఛాంపియన్‌షిప్‌లు, ఈవెంట్‌లలో గెలిచిన పతకాలకు 80% వెయిటేజీ ఇవ్వబడుతుంది. మిగిలిన 20% వెయిటేజీ వారి శిష్యులు పతకాలు గెలుచుకున్న ఈవెంట్‌ల ప్రొఫైలుకు, వాటి ప్రమాణాల స్థాయికీ ఇవ్వబడుతుంది. ఒలింపిక్, ఆసియా క్రీడలు, క్రికెట్, స్వదేశీ ఆటల వంటి కామన్వెల్త్ గేమ్‌లలో చేర్చని ఇతర ఆటల కోసం, వ్యక్తిగత ప్రదర్శనలను పరిగణనలోకి తీసుకుంటారు. గరిష్ఠ పాయింట్లు ఉన్న కోచ్‌కు 80 మార్కులు ఇవ్వగా, మిగిలిన కోచ్‌లకు గరిష్ట పాయింట్లకు అనులోమానుపాతంలో మార్కులు ఇస్తారు. జట్టు ఈవెంట్‌లకు, జట్టు బలాన్ని బట్టి మార్కులు ఇస్తారు. వివిధ పోటీల్లో పతకాల కోసం ఇచ్చిన పాయింట్లు క్రింది విధంగా ఉంటాయి: